WFX ปิดงบปี 65 กำไรเฉียด 200 ล้าน แจกปันผล 0.21 บ. XD 25 เม.ย.นี้
WFX เปิดผลการดำเนินงานปี 65 กำไรแตะ 198.49 ลบ. บอร์ดใจดีจ่ายปันผล 0.21 บ./หุ้น กำหนด XD วันที่ 25 เม.ย.66 ลุยขยายกำลังผลิตบุกตลาดอินเดีย – ปักหมุดปี 66 เติบโต 5-10%
WFX เปิดผลการดำเนินงานปี 65 กำไรแตะ 198.49 ลบ. บอร์ดใจดีจ่ายปันผล 0.21 บ./หุ้น กำหนด XD วันที่ 25 เม.ย.66 ลุยขยายกำลังผลิตบุกตลาดอินเดีย – ปักหมุดปี 66 เติบโต 5-10%
23 ก.พ. 2566

นายณัฐ วงศาสุทธิกุล กรรมการผู้จัดการ บริษัท เวิลด์เฟล็กซ์ จำกัด (มหาชน) หรือ WFX เปิดเผยว่า ภาพรวมผลการดำเนินงานงวดปี 2565 บริษัทมีกำไรสุทธิอยู่ที่ 198.49 ล้านบาท ลดลง 44.73% จากปีก่อน โดยสาเหตุหลักมาจากภาวะการขาดแคลนด้านพลังงาน ซึ่งส่งผลกระทบทั่วโลกทำให้ราคาพลังงานและสินค้าอื่นซึ่งเป็นวัตถุดิบในการผลิตมีการปรับตัวสูงขึ้น ส่งผลให้ต้นทุนเฉลี่ยต่อหน่วยสูงขึ้น
อีกทั้งบริษัทได้เพิ่มกำลังการผลิตติดตั้งเพื่อรองรับความต้องการของลูกค้าในหลากหลายอุตสาหกรรม และมีการเปิดดำเนินงานผลิตบางส่วนในไตรมาส 3 ปี 2565 ทำให้บริษัทมีอัตราการใช้กำลังการผลิต (Utilization Rate) อยู่ที่ร้อยละ 76 ลดลงจากปี 2564 และในการเปิดดำเนินงานเครื่องจักรใหม่ การทำงานในช่วงแรกมีการปรับปรุงระบบการผลิตเพื่อให้สอดคล้องกับเครื่องจักรใหม่  ส่งผลทำให้ประสิทธิภาพการผลิต (Efficiency) ลดลง ทำให้ส่วนของค่าใช้จ่ายต้นทุนเพิ่มขึ้น ส่งผลกำไรขั้นต้นของบริษัทลดลง แต่ทั้งนี้บริษัทคาดว่าอัตราการใช้กำลังการผลิต (Utilization Rate) และประสิทธิภาพการผลิต (Efficiency) จะกลับมาอยู่ในอัตราปกติในช่วงไตรมาส 2 ปี 2566
ทั้งนี้ที่ประชุมคณะกรรมการบริษัทฯ เมื่อวันที่ 22 กุมภาพันธ์ 2566 ได้มีมติอนุมัติให้จ่ายเงินปันผลงวดประจำปี 2565 ให้กับผู้ถือหุ้นเป็นเงินสด ในอัตรา 0.21 บาท/หุ้น เป็นจำนวนเงิน 97.48 ล้านบาท กำหนดขึ้นเครื่องหมาย XD ในวันที่ 25 เม.ย.2566 และกำหนดจ่ายเงินปันผลวันที่ 15 พ.ค. 2566
“ภาพรวมการดำเนินธุรกิจในปี 2566 บริษัทคาดว่าจะสามารถรักษาระดับการเติบโตตามแผนงานได้ เป็นผลมาจากการรักษาฐานลูกค้าตลาดเดิม โดยเฉพาะตลาดอินโดนีเซีย บราซิล รัสเซีย ที่มีการเติบโตสูงและถือเป็นตลาดดาวรุ่งของบริษัทและยังมีแผนขยายตลาดใหม่ๆ ในต่างประเทศเพิ่มขึ้น เน้นกลยุทธ์การสร้างแบรนด์ให้เป็นที่รู้จักในวงกว้าง โดยร่วมออกบูธในงานแสดงสินค้าใหญ่ๆ ในต่างประเทศ เพื่อให้สามารถเข้าถึงกลุ่มลูกค้าได้โดยตรงมากขึ้น” นายณัฐ กล่าว